C 184/24
HR
Službeni list Europske unije
25.5.2023.
PRILOG
Dopunsko mišljenje Savjetodavnog povjerenstva za industrijske promjene – „Industrija 5.0 u sektoru drvne gradnje” nalazi se u nastavku:
Mišljenje Savjetodavnog povjerenstva za industrijske promjene o temi „Industrija 5.0 u sektoru drvne gradnje” (dopunsko mišljenje uz dosje TEN/794)
Izvjestitelj: Martin BÖHME Suizvjestitelj: Rolf GEHRING
Odluka Plenarne skupštine:
15.11.2022.
Pravna osnova:
pravilo 56. stavak 1.
Poslovnika (dopunsko mišljenje)
Nadležna stručna skupina:
Savjetodavno povjerenstvo za industrijske promjene (CCMI)
Datum usvajanja u CCMI-ju:
27.2.2023.
Rezultat glasanja (za/protiv/suzdržani):
29/0/3
1.
Zaključci i preporuke 1.1.
Europski gospodarski i socijalni odbor (EGSO) naglašava da je upotreba drva kao građevinskog materijala velika prilika jer je drvo održiva i troškovno učinkovita alternativa i dopuna tradicionalnim građevinskim materijalima kao što su beton i čelik.
Dodatna je prednost visoka produktivnost rada u drvnoj gradnji, koja omogućuje bržu i učinkovitiju izgradnju građevina.
Zahvaljujući mogućnosti proizvodnje montažnih dijelova u tvornici troškovi su niži, a sigurnost gradnje veća.
1.2.
Obrazovanje, osposobljavanje i cjeloživotno učenje radne snage u području drvne gradnje važniji su nego ikad prije.
Obrazovanje i osposobljavanje moraju biti rezultat socijalnog dijaloga uz sudjelovanje svih socijalnih partnera.
1.3.
EGSO smatra da je jačanje drvnog građevinskog sektora velika prilika za radnice i radnike, osobito u ruralnim područjima.
Dostojanstvena radna mjesta u drvnoj industriji i drvnoj gradnji mogu u ruralnim područjima, u kojima drvna ekonomija ima važnu ulogu, pridonijeti poboljšanju gospodarskog stanja.
1.4.
EGSO naglašava brojne prednosti drvne gradnje za okoliš.
Jedna je od najvećih prednosti činjenica da je drvo obnovljiva sirovina, koja u proizvodnji sastavnih dijelova i izgradnji zgrada i tijekom njihova životnog ciklusa emitira manje CO2 nego drugi građevinski materijali.
Upotrebom drva u građevinskom sektoru promiču se očuvanje šuma i briga o njima jer se potiče održivo gospodarenje šumama.
U fazi rasta drvo apsorbira CO2 iz atmosfere i pohranjuje ga.
Kad se upotrebljava kao građevinski materijal, postaje zeleni građevinski materijal i općenito pridonosi smanjenju stakleničkih plinova.
1.5.
EGSO upućuje na svoje nedavne publikacije o gradnji i građevinskim proizvodima, a naročito na mišljenja „Usklađeni uvjeti za stavljanje građevnih proizvoda na tržište” (1) i „Drvna gradnja kao način za smanjenje emisija CO2 u građevinskom sektoru” (2).
(1) (2)
SL C 75, 28.2.2023., str. 159.
Mišljenje EGSO-a o temi „Drvna gradnja kao način za smanjenje emisija CO2 u građevinskom sektoru” (vidjeti SL, str. 18.).